钦定古今图书集成/明伦汇编/官常典/第247卷 > 马自强
## 钦定古今图书集成/明伦汇编/官常典/第247卷 > 马自强

按《明外史》本传：“自强字体干，同州人。嘉靖三十二年
进士。改庶吉士，授检讨。秩满，进修撰。隆庆中，历洗马，
直经筵，迁国子祭酒，振饬学政，请寄不行。迁少詹事
兼侍读学士，掌翰林院。神宗为皇太子出阁，首被命
为讲官，敷陈明切，遂受眷。及即位，自强已迁詹事，教
习庶吉士，乃擢礼部右侍郎为日讲官，寻以左侍郎”
掌詹事府，直讲如故。丁继母忧归。帝念自强，尝语张
居正称之，又数问服阕期。既阕，诏以故官协理詹事
府。至则迁吏部左侍郎，仍直经筵。甫两月，廷推礼部
尚书。帝遣使询居正，“《尚书》得兼讲官否。”居正言事繁
不得兼。乃用为尚书。罢日讲，充经筵讲官。礼官所掌
宗藩事最多，先后条例自相抵牾，黠吏得恣为奸利。
自强择其当者，俾僚吏遵守，诸不可用者悉屏之。每
藩府疏至，榜之部门，明示行止，吏无所牟利。龙虎山
正一真人，隆庆时已降为提点，夺印敕。至是张国祥
求复故号，自强寝其奏。国祥乃重贿冯保，固求复，自
强力持不可，卒以中旨许之。及居正谋夺情，自强拊
膺太息。居正将杖吴中行、赵用贤，自强诣其邸力救，
居正怫然。俄长跪，以手撚须曰：“公恕我，公恕我！”自强
遂趋出。初，俺荅通贡，市赏有定额。后边臣徇其求，额
渐溢。自强请申故约，滥乞者勿与，岁省费不赀。《世宗
实录》成，加太子少保。六年三月，居正将归葬父，念阁
臣在乡里者高拱与己有深隙，殷士儋多奥援，或乘
间以出，惟徐阶老易与拟，荐之自代。已遣使报阶，既
念阶前辈已还，当位其下，乃请增置阁臣。帝即令居
正推择，遂以人望荐自强及所厚申时行，诏加自强
太子太保兼文渊阁大学士，与时行并参机务。自强
既数忤居正，自分不敢望及制下人更以是多居正。
时吕调阳、张四维先在阁，调阳衰，数寝疾不出，小事
四维代拟旨，大事则驰报居正于江陵，听其裁决。自
强虽持正，亦不能有为守位而已。已，居正还朝，调阳
谢政。自强亦得疾卒。诏赠少保，谥“文庄”，遣行人护丧
还。子怡，举人、参议；慥，进士、尚宝卿。关中人入阁者，自
自强始。其后，薛国观继之，终明世惟二人。